Hari ini, saya mempunyai satu permintaan.
Jangan beritahu saya bahawa saya adalah normal.
Saya mahu memperkenalkan adik-adik saya kepada anda.
Remi berusia 22 tahun.
Dia tinggi dan sangat kacak.
Dia tidak dapat berkata-kata, tapi dia mengkomunikasikan kegembiraan
dengan cara yang mungkin tidak dapat ditunjukkan oleh ahli pidato terbaik.
Remi tahu apa itu kasih sayang.
Dia memberikan kasih sayang tanpa syarat.
Dia tidak tamak. Dia tidak membezakan warna kulit.
Dia tidak menghiraukan perbezaan agama,
dan dia tidak pernah bercakap bohong.
Semasa kecil, apabila dia cuba menyanyikan
kata-kata yang saya sendiri sudah lupa,
dia mengingatkan saya kepada satu perkara:
betapa kurangnya apa yang kita tahu tentang minda,
dan betapa indahnya apa yang kita tidak tahu.
Samuel berusia 16 tahun. Dia sangat tinggi. Dia sangat kacak.
Dia mempunyai ingatan yang sangat baik,
tapi ingatan dia terpilih.
Dia tidak ingat jika dia telah mencuri coklat saya,
tapi dia ingat tahun terbitan setiap lagu dalam iPod saya,
perbualan kami semasa dia berusia 4 tahun,
terkencing dalam pelukan saya semasa episod pertama Teletubbies,
dan hari jadi Lady Gaga.
Mereka sangat menakjubkan, kan?
Tapi kebanyakan orang tidak setuju.
Pada hakikatnya, oleh sebab minda mereka
tidak dianggap normal oleh masyarakat,
mereka selalunya tidak dipedulikan dan disalahfahami.
Tapi apa yang menggembirakan saya dan menguatkan jiwa saya ialah,
walaupun ini keadaannya,
walaupun mereka tidak dianggap biasa,
ini menunjukkan satu perkara:
Mereka adalah luar biasa -
autistik dan luar biasa.
Bagi anda yang tidak biasa dengan istilah "autisme",
ia merupakan kecelaruan otak yang mempengaruhi komunikasi sosial,
pembelajaran dan kadangkala kemahiran fizikal.
Ia adalah berbeza bagi setiap orang,
sebab itu Remi sangat berbeza daripada Sam.
Di seluruh dunia, setiap 20 minit, satu orang
didiagnosis dengan autisme. Walaupun ia merupakan
salah satu kecelaruan perkembangan yang banyak berlaku di dunia,
tiada sebab atau rawatan yang diketahui tentangnya.
Saya tidak ingat bagaimana saya tahu tentang autisme,
tapi saya selalu berdepan dengannya.
Saya berusia 3 tahun ketika adik saya lahir.
Saya sangat gembira kerana
saya mempunyai ahli keluarga yang baru.
Setelah beberapa bulan,
saya sedar bahawa dia agak berbeza.
Dia selalu menjerit-jerit.
Dia tidak bermain seperti bayi-bayi yang lain.
Sebenarnya, dia nampaknya tidak berminat pada saya.
Remi hidup dalam dunia sendiri, dengan peraturan sendiri.
Dia menemui keseronokan dalam perkara remeh,
misalnya membariskan kereta di dalam bilik,
merenung mesin basuh,
dan makan apa saja yang berada di depan dia.
Apabila dia semakin besar, dia menjadi semakin berbeza,
dan perbezaan dia semakin ketara.
Perangai dan kekecewaan dia,
dan hiperaktiviti yang sering ditunjukkan
merupakan sesuatu yang unik:
Sifat yang tulus ikhlas, seorang budak yang melihat dunia
tanpa prejudis, seorang manusia yang tidak pernah bercakap bohong.
Luar biasa.
Saya tidak menafikan bahawa terdapat
saat-saat yang mencabar dalam keluarga saya,
saat-saat di mana saya mengharapkan bahawa mereka adalah seperti saya.
Tapi saya mengimbas perkara yang mereka mengajar saya
tentang keindividuan, komunikasi dan kasih sayang,
dan saya sedar bahawa saya tidak mahu
menukarkan semua ini dengan kenormalan.
Kenormalan mengabaikan keindahan perbezaan.
Biarpun kita berbeza, ia tidak bermakna salah seorang daripada kita salah.
Itu cuma bermakna ia betul dari segi yang berbeza.
Jika saya boleh mengkomunikasikan satu perkara kepada Remi dan Sam,
dan kepada anda,
perkara itu ialah, anda tidak perlu menjadi normal.
Anda boleh menjadi luar biasa.
Kerana sama ada autistik atau tidak,
perbezaan kita --
Kita merupakan anugerah! Setiap orang merupakan sebuah anugerah.
Secara jujur, usaha mengejar kenormalan
akan mengorbankan potensi.
Peluang untuk keunggulan, kemajuan dan perubahan
akan hilang ketika kita cuba menjadi orang lain.
Tolonglah, jangan beritahu saya bahawa saya adalah normal.
Terima kasih.
(Tepukan)